**Ministru kabineta noteikumu projekta „Aizturēto ārzemnieku un patvēruma meklētāju izmitināšanas telpu iekšējās kārtības noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Patvēruma likuma 21. panta otrā daļa un Imigrācijas likuma 59. panta ceturtā daļa, [59.1 panta](http://likumi.lv/ta/id/68522-imigracijas-likums#p59.1) otrā daļa un [59.2 panta](http://likumi.lv/ta/id/68522-imigracijas-likums#p59.2) ceturtā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 2016. gada 19. janvārī stājās spēkā jauns Patvēruma likums (pieņemts 17.12.2015.). Patvēruma likuma 21. panta otrajā daļā ietverts deleģējums Ministru kabinetam izdot noteikumus, kas noteiks Valsts robežsardzes (turpmāk – Robežsardze) [patvēruma meklētāju izmitināšanas telpu iekšējās kārtības noteikumu](http://likumi.lv/ta/id/206465-patveruma-mekletaju-izmitinasanas-telpu-ieksejas-kartibas-noteikumi)s, patvēruma meklētāja tiesības, pienākumus un ierobežojumus šajās telpās, kā arī to priekšmetu un vielu sarakstu, kuras aizturētajam patvēruma meklētājam ir aizliegts glabāt patvēruma meklētāju izmitināšanas telpās.  Patvēruma likuma 16. pantā ir noteikti patvēruma meklētāja aizturēšanas nosacījumi. Saskaņā ar Patvēruma likuma 17. pantu, Robežsardze var aizturēt patvēruma meklētāju uz laiku līdz sešām diennaktīm. Aizturēt patvēruma meklētāju ilgāk par sešām diennaktīm drīkst tikai pamatojoties uz rajona (pilsētas) tiesas lēmumu, taču kopējais aizturēšanas termiņš nedrīkst pārsniegt patvēruma procedūras termiņu. Pamatojoties uz Patvēruma likuma 21. panta pirmo daļu, patvēruma meklētāju aizturēšanas laikā izmitina Robežsardzes struktūrvienībā speciāli šim nolūkam iekārtotās telpās. [Patvēruma meklētāju izmitināšanas telpu iekšējās kārtības noteikumi](http://likumi.lv/ta/id/206465-patveruma-mekletaju-izmitinasanas-telpu-ieksejas-kartibas-noteikumi) tika noteikti Ministru kabineta 2010. gada 9. marta noteikumos Nr. 222 “Patvēruma meklētāju izmitināšanas telpu iekšējās kārtības noteikumi” (turpmāk – Noteikumi Nr. 222).  Ņemot vērā to, ka Noteikumi Nr. 222 ir zaudējuši spēku, šobrīd ir izveidojusies situācija, ka neviens normatīvais akts nenosaka patvēruma meklētāju izmitināšanas telpu iekšējās kārtības noteikumus. Tāpēc ir nepieciešams izstrādāt jaunu Ministru kabineta noteikumu projektu, kurš nodrošinās iepriekš minēto kārtību (turpmāk – Projekts).  Robežsardzes veicamo uzdevumu klāstā ietilpst arī ārzemnieku aizturēšana, ja pastāv Imigrācijas likuma 51. pantā noteiktie nosacījumi. Robežsardzei ir tiesības aizturēt ārzemnieku līdz desmit diennaktīm. Aizturēt ārzemnieku ilgāk par desmit diennaktīm Robežsardzes amatpersonai ir tiesības tikai ar rajona (pilsētas) tiesas (atbilstoši aizturētā ārzemnieka faktiskajai atrašanās vietai) tiesneša lēmumu, taču kopējais aizturēšanas termiņš nedrīkst pārsniegt 18 mēnešus. Pamatojoties uz Imigrācijas likuma 59. panta pirmo daļu, aizturēto ārzemnieku ievieto speciāli iekārtotās telpās vai izmitināšanas centrā. Aizturēto ārzemnieku izmitināšanas centra (turpmāk – Centrs) [iekšējās kārtības noteikumi](http://likumi.lv/ta/id/206465-patveruma-mekletaju-izmitinasanas-telpu-ieksejas-kartibas-noteikumi) ir noteikti Ministru kabineta 2008. gada 15. septembra noteikumos Nr. 742 "Izmitināšanas centra iekšējās kārtības noteikumi” (turpmāk – Noteikumi Nr. 742).  2011.gada 23.maijā uzsāka darbību Robežsardzes Daugavpils pārvaldes Aizturēto ārzemnieku izmitināšanas centrs „Daugavpils” (turpmāk – AĀIC „Daugavpils”), kas šobrīd ir vienīgā izmitināšanas vieta Latvijā ārzemniekiem, kuri aizturēti pamatojoties uz Patvēruma likumu un Imigrācijas likumu. Aizturētos ārzemniekus un patvēruma meklētājus (turpmāk kopā - aizturētais) izmitina šķirti, atsevišķās telpās (blokos), bet vienā ēkā. AĀIC “Daugavpils” gada laikā kopumā tika ievietoti: 2011. gadā – 273 aizturētie, 2012. gadā – 170 aizturētie, 2013. gadā – 212 aizturētie, 2014. gadā – 436 aizturētie, 2015. gadā – 701 aizturētie, 2016. gadā (desmit mēnešos) – 581 aizturētie.  Aizturēšanas tiesiskos priekšnoteikumus raksturo trīs nozīmīgākie aspekti – aizturēšanas pamats, aizturēšanas nosacījumi un aizturēšanas mērķis.  Gan patvēruma meklētāju, gan ārzemnieku aizturēšanas pamati, nosacījumi un mērķi ir skaidri definēti Patvēruma likumā un Imigrācijas likumā.  Aizturēšanas mērķis ir nodrošināt pienācīgu administratīvā procesa norisi, novēršot situāciju, kad aizturētais liek šķēršļus administratīvā procesa novešanai līdz atrisinājumam kompetentā iestādē u.c., kā arī nodrošināt valsts drošības un sabiedriskās kārtības un drošības, t.sk. nelegālās imigrācijas novēršanas garantēšanu.  Lai nodrošinātu izvirzītā mērķa sasniegšanu, piemēro ierobežojošos pasākumus, t.sk. aizturēšanu un izmitināšanu aizturēšanas laikā speciāli šiem mērķiem paredzētās telpās, kurās, ņemot vērā specifiku un tiesisko regulējumu, jānosaka režīmu, kas savukārt nodrošinās normatīvajos aktos noteikto uzdevumu izpildi.  Režīms ir pasākumu, normu kopums, kas nepieciešams, noteiktā mērķa sasniegšanai, kas pakārto dzīvi (darbu, atpūtu, gulēšanu, ēdināšanu utt.) noteiktajai kārtībai, kā arī norobežo atļauto un aizliegto, un ir pamatots ar drošības apsvērumiem gan personām, gan objektiem.  Mūsdienās režīms ir noteikts jebkurā objektā (iestādē, uz ielas, telpā utt.) un ir obligāts ievērošanai visiem, kas atrodas minētajā objektā.  Drošības pasākumi ir iekšējās kārtības noteikumu neatņemama sastāvdaļa jebkurā objektā, kas vērsti uz to, lai nepieļaut tādu rīcību, kas varētu radīt draudus paša cilvēka vai citu cilvēku veselībai un drošībai.  Ņemot vērā iepriekš minēto un izmitināšanas telpu specifiku, kas ir speciāli paredzētas aizturēto izmitināšanai aizturēšanas laikā, kā arī lai sasniegtu Patvēruma un Imigrācijas likumos paredzamos aizturēšanas mērķus un ievērojot Imigrācijas likuma 59.2 panta trešajā daļā un Patvēruma likuma 12. panta pirmās daļas 4. apakšpunktā noteikto, drošības pasākumi ir pārņemti no līdzšinējā regulējuma (Noteikumiem Nr. 222 un Noteikumiem Nr. 742) un iekļauti Projektā.  Gan patvēruma meklētājus, gan ārzemniekus izmitinot un uzturot Robežsardzes aizturēto patvēruma meklētāju izmitināšanas telpā vai Centrā (turpmāk – izmitināšanas telpas), t.i. vienā ēkā, jāpanāk, lai izmitināšana un uzturēšana ir balstīta uz vienotiem principiem. Jānosaka vienādi izmitināšanas telpu iekšējās kārtības noteikumi, kā arī tiesības, pienākumi un drošības pasākumi šajās telpās, tai skaitā arī to priekšmetu un vielu saraksts, kuras ir aizliegts glabāt izmitināšanas telpās.  Izmitinot aizturēto izmitināšanas telpās, aizturētajam ir jāsniedz nepieciešamo informāciju par atļauto rīcību vai noteiktas darbības aizliegšanu, kas savukārt dos iespēju novērst vai samazināt iespējamos riska faktorus un orientēs aizturēto uz pareizi virzītu rīcību. Ņemot vērā minēto, Projektā ir noteikts, ka aizturēto pret parakstu ir jāiepazīstina ar tiesībām, pienākumiem un drošības pasākumiem, iekšējās kārtības noteikumiem, ugunsdrošības un elektrodrošības noteikumiem, kā arī dienas kārtību. Aizturēto ir jābrīdina par drošības pasākumiem un par nelabvēlīgo seku iestāšanās iespēju, gadījumos, ja, piemēram, aizturētais nepakļaujas vai pretojas izmitināšanas telpas amatpersonas likumīgajām prasībām vai ir pamats uzskatīt, ka aizturētais var bēgt vai nodarīt kaitējumu citiem, vai sev.  Izstrādājot Projektu, par pamatu tika ņemti Noteikumi Nr. 222, Noteikumi Nr. 742 un saņemtās rekomendācijas no Latvijas Republikas Tiesībsarga (turpmāk – Tiesībsargs) un Apvienoto Nāciju Organizācijas augstā komisāra bēgļu jautājumos (turpmāk - UNHCR) (piemēram, par rīcību badastreika gadījumā).  Projekts nosaka izmitināšanas telpu iekšējās kārtības noteikumus; aizturēto tiesības, pienākumus un drošības pasākumus izmitināšanas telpās; to priekšmetu un vielu sarakstu, kurus aizturētajiem ir aizliegts glabāt izmitināšanas telpās. Projekts regulē jautājumus, kuri līdz šim nebija iekļauti normatīvo aktu tiesību normās, bet uz kuru nepieciešamību ir norādījis Tiesībsargs vai UNHCR, kā arī attiecīgi Noteikumu Nr. 222 un Noteikumu Nr. 742 līdzšinējā piemērošanas prakse.  Projekts paredz, ka izmitināšanas telpu priekšnieks organizē un nodrošina izmitināšanas telpu amatpersonu un ārstniecības personas darbību, tajā skaitā ārkārtas situāciju gadījumos (piemēram, masu nekārtības, ugunsgrēks vai bada streiks). Lai nodrošinātu izmitināšanas telpu amatpersonām deleģēto uzdevumu efektīvāku un profesionālāku izpildi, izmitināšanas telpu amatpersonu uzdevumi un pienākumi, kā arī to izpildes kārtība un sadalījums (piemēram, aizturētā reģistrēšana, aizturēto skaitliskās pārbaudes un to veikšanas kārtība) tiks noteikti attiecīgi Robežsardzes iekšējā normatīvajā aktā (dienesta (darba) organizācijas iekšējie noteikumi, izmitināšanas telpu tehnoloģijas shēma, ārkārtas situācijas novēršanas plāns).  Ievietojot aizturēto izmitināšanas telpās ir jāveic pasākumi, lai novērstu visus iespējamos draudus citu personu veselībai. Ministru kabineta 2016. gada 20. septembra noteikumi Nr. 620 “Aizturētā patvēruma meklētāja veselības stāvokļa pārbaudes un sanitārās apstrādes, kā arī to rezultātu reģistrēšanas kārtība” nosaka kārtību, kādā, aizturētajam patvēruma meklētājam ievietojot to izmitināšanas telpās, tiek nodrošināta veselības stāvokļa pārbaude un sanitārā apstrāde, kā arī to rezultātu reģistrēšana, tajā skaitā ievietojot patvēruma meklētāju atsevišķā telpā medicīniskai novērošanai (t.i. speciāli aprīkotās telpās (medicīnas izolators)). Ņemot vērā to, ka Imigrācijas likuma 59.1 panta otrajā daļā ir iekļauts deleģējums Ministru kabinetam noteikt minētās veselības pārbaudes un sanitārās apstrādes, kā arī to rezultātu fiksēšanas kārtību, kā arī to, ka vienlaikus, projekts paredz atzīt par spēku zaudējušiem Noteikumus Nr. 742, kur ir noteikta minētā kārtība aizturētajam ārzemniekam, šī norma, vadoties pēc līdzības principa, ir iekļauta projektā.  Projektā ir ietvertas atsevišķas higiēnas prasības. Piemēram, par tīras gultas veļas komplekta izsniegšanu un laicīgu nomaiņu. Ņemot vērā to, ka gan esošajā AĀIC „Daugavpils”, gan būvniecības stadijā esošajā centrā „Mucenieki” katrā personu dzīvošanai paredzētajā istabā, ir duša, aizturētajam ir iespēja izmantot to bez laika un biežuma ierobežojuma. Līdz ar to Projektā nav ietvertas normas par mazgāšanās biežumu, kā arī minētajos centros nav paredzēts izveidot pirts telpas. Centru koplietošanas telpās ir izvietotas veļas mazgājamās mašīnas, līdz ar ko aizturētajam tiek nodrošināta iespēja mazgāt personīgo apģērbu un veļu tik bieži cik nepieciešams, lai izpildītu Projektā uzlikto pienākumu - ievērot personīgo higiēnu.  Projektā ir iekļauts regulējums, kas nosaka individuālo tikšanās vai koplietošanas telpu, tajā skaitā to inventāra izmantošanas aizliegumu. Piemēram, ja aizturētajam vēl nav veikta sanitārā apstrāde un veselības pārbaude, vai arī viņš pēc ārstniecības personas norādījuma ir ievietots medicīnas izolatorā un viņa tikšanās ar apmeklētāju, var radīt infekciju draudus citām personām, tikšanos nav pieļaujama.  Neskatoties uz to, ka aizturētais ievietošanas brīdī izmitināšanas vietā tiks brīdināts, ka pret viņu Robežsardzes likumā noteiktajos gadījumos un kārtībā var lietot fizisko spēku, speciālos līdzekļus, kā arī izmantot dienesta suņus, katrā konkrētajā gadījumā aizturētais ir jāinformē par to tieši pirms fiziska spēka vai speciālo līdzekļu lietošanas, vai dienesta suņa izmantošanas. Projekta 56. punkts paredz, ka pēc fiziskā spēka un speciālo līdzekļu lietošanas pret aizturēto, izmitināšanas telpu priekšnieks nekavējoties organizē aizturētā nosūtīšanu pie ārstniecības personas, medicīniskās apskates veikšanai. Šī norma ir obligāta un vērsta uz to, lai aizturētais tiktu informēts, ka viņš augstāk minētajā gadījumā tiks pakļauts medicīniskai apskatei. Speciālo līdzekļu lietošanas kritērijus un šo līdzekļu veidus nosaka Robežsardzes likums un Ministru kabineta 2011. gada 18. janvāra noteikumi Nr. 55 “Noteikumi par speciālo līdzekļu veidiem un to lietošanas kārtību”. Līdz ar ko nav nepieciešams papildināt noteikumu projektu ar attiecīgu regulējumu.  Aizturētā ārzemnieka tiesības un pienākumus atrodoties Robežsardzes aizturēto ārzemnieku izmitināšanas centrā nosaka Imigrācijas likums. Lai nepārsniegtu Imigrācijas likumā noteiktā deleģējuma robežas, aizturētā ārzemnieka un patvēruma meklētāja tiesības un pienākumi izmitināšanas telpās noteikti atsevišķi. Patvēruma meklētāja tiesību apjoms atšķiras no Imigrācijas likumā aizturētajiem ārzemniekiem noteiktā tiesību apjoma. Projektā nosakot patvēruma meklētāja tiesību apjomu izmitināšanas telpās tika ņemts vērā, arī apstāklis, ka vispārējās patvēruma meklētāja tiesības ir noteiktas 1948. gada Vispārējā cilvēktiesību deklarācijā un Patvēruma likumā 11. pantā. Piemēram, Imigrācijas likuma 59.2 panta otrās daļas 3. punkts nosaka, ka aizturētajam ārzemniekam izmitināšanas centrā ir tiesības “par saviem līdzekļiem saņemt juridisko palīdzību”. Savukārt patvēruma meklētāja tiesības juridiskās palīdzības saņemšanai gan par saviem līdzekļiem, gan valsts nodrošinātu, ir noteiktas Patvēruma likuma 11. panta otrās daļas 4. – 6. punktā. Kas attiecas uz Imigrācijas likuma 59.2 panta otrās daļas 3.punktā noteikto, ka aizturētajam ārzemniekam izmitināšanas centrā ir tiesības “sazināties ar savas valsts konsulāro iestādi”, jāņem vērā aizturētā ārzemnieka un patvēruma meklētāja atšķirības statusā. Kas attiecas uz aizturētajiem patvēruma meklētājiem, ir jāņem vērā Patvēruma likumā 5. pantā noteikto aizliegumu bez patvēruma meklētāja rakstiskās piekrišanas izpaust informāciju par patvēruma meklētāju, kā arī par iesnieguma iesniegšanas faktu un patvēruma procedūras mērķi kopumā (Latvijas Republikas atbildību īstenot starptautisko tiesību piemērojamos standartus, Eiropas Savienības tiesības un Latvijas Republikas nacionālos tiesību aktus par cilvēku tiesību aizsardzību, kuriem nepieciešama starptautiskā aizsardzība). Piemēram, patvēruma meklētājs, sazinoties ar savas valsts konsulāro iestādi, neapzināti var izpaust informāciju par savu statusu valstī. Savukārt, ja patvēruma meklētājs lūdz aizsardzību citā valstī, jo tiek kādu iemeslu pēc vajāts, tad informācijas izpaušana var apdraudēt viņa drošību vai dzīvību. Patvēruma likuma 11. panta otrās daļas 9. punkts paredz patvēruma meklētāja tiesības “normatīvajos aktos noteiktajā kārtībā sazināties ar radiniekiem, Apvienoto Nāciju Organizācijas augsto komisāru bēgļu lietās vai citu organizāciju, kas sniedz juridiskas vai citu veidu konsultācijas patvēruma meklētājiem”. Līdz ar ko, Projektā ir iekļautas tiesības sazināties ar UNHCR.  Projektā ir iekļauts papildus pienākums aizturētajam nekavējoties informēt izmitināšanas telpu amatpersonu par visiem gadījumiem, kuri var radīt kaitējumu izmitināšanas telpām, vai darbībām, kuras vērstas pret izmitināšanas telpu amatpersonām, darbiniekiem vai aizturētajiem, ar mērķi nodrošināt iespēju veikt preventīvus pasākumus minēto gadījumu vai darbību novēršanai.  Ņemot vērā Tiesībsarga un UNHCR sniegtās rekomendācijas, projektā noteiktā dienas kārtība ir papildināta ar reliģisko rituālu izpildes laiku un izglītošanās laiku aizturētajiem (pamatā nepilngadīgajiem), kuriem šāda iespēja jānodrošina un aizturētais to vēlas izmantot. Aizturētajiem tiek dota iespēja realizēt savas tiesības pildīt reliģiskus rituālus, ar nosacījumu, kamēr tas nav pretrunā ar normatīvo aktu un projektā noteiktajām prasībām un neierobežo pārējo izmitināšanas telpās ievietoto personu tiesības un brīvības. Kā obligāts nosacījums ir tas, ka reliģisko rituālu izpildīšana var notikt laikā, kad izmitināšanas telpās nav naktsmiers, proti, no plkst. 7:00 līdz plkst. 23:00.  Praksē ir bieži konstatēti gadījumi, kad aizturētais atsakās no kādu savu tiesību izmantošanas. Piemēram, aizturētais uzskata, ka ārā ir auksts laiks, lai viņš pastaigātos svaigā gaisā un viņš to nevēlas. Ņemot vērā praksē konstatēto, projektā ir iekļauts, ka aizturētajam atsakoties no kādu tiesību izmantošanas, izmitināšanas telpu amatpersona var pieprasīt to apliecināt ar savu parakstu.  Projektā V. nodaļā ir noteikta kārtība par aizturētā tikšanās ar apmeklētājiem. Lai izpildītu noteiktās funkcijas un uzdevumus, tiesīgas apmeklēt izmitināšanas telpas ir valsts pārvaldes iestāžu amatpersonas, biedrību un nodibinājumu, starptautisko organizāciju pārstāvji. Projekta 22. un 24. punktā ir noteikti ierobežojumi attiecībā uz pieņemšanas laiku un telpu, kas var ietekmēt attiecīgo amatpersonu funkciju vai uzdevumu izpildi. Ņemot vērā minēto, Projekta 25. punktā ir uzskaitīti izņēmumi attiecībā uz izmitināšanas telpu apmeklēšanu valsts pārvaldes iestāžu amatpersonām, biedrību un nodibinājumu, starptautisko organizāciju pārstāvjiem. Praksē, minētās personas informē Robežsardzi par plānoto apmeklējumu neilgu laiku pirms vizītes, jo tas ir saistīts ar drošības pasākumu nodrošināšanu un attiecīgu pārrunu telpu pieejamības nodrošināšanu. Šāda prakse UNHCR ieskatā ir saprotama un atbalstāma, iepriekš minēto argumentu dēļ. Ierodoties izmitināšanas telpās minētās personas uzrāda pārbaudei un uz apmeklējuma laiku nodot glabāšanā izmitināšanas telpu amatpersonai derīgu personu apliecinošu dokumentu, kā arī atrodoties izmitināšanas telpās, pārvietojas pa izmitināšanas telpu teritoriju izmitināšanas telpu amatpersonu pavadībā.  Patvēruma likuma 22. panta trešās daļas 8. apakšpunkts un Imigrācijas likuma 59.1 panta trešās daļas 4. apakšpunkts nosaka, kādos gadījumos aizturēto patvēruma meklētāju un aizturēto ārzemnieku ievieto speciāli šim nolūkam aprīkotā telpā. Ja aizturētā identifikācijas pasākumu veikšanas procesa laikā tiek konstatēts, ka aizturētais citas valsts teritorijā ir izdarījis noziedzīgu nodarījumu, par kuru ir paredzēta izdošana, vai, ja ārvalsts izsludinājusi aizturētā meklēšanu vai iesniegusi pagaidu apcietināšanas vai izdošanas lūgumu, aizturēto ievieto atsevišķi, speciāli šim nolūkam aprīkotā telpā. Aizturētais tiek turēts atsevišķi, ne ilgāk par 72 stundām vai līdz brīdim, kad tiks pieņemts lēmums par turpmāku rīcību personas izdošanas procedūrā. Par šādiem gadījumiem, kad aizturētais tiek ievietots atsevišķi speciāli aprīkotā telpā, Lēmums par aizturētā ievietošanu šajās telpās netiek sastādīts, jo aizturētā lietā būs attiecīga informācija no informācijas sistēmām un Robežsardzes sarakstes dokumenti par attiecīgo jautājumu ar kompetentajām iestādēm.  Vērtējot visu iepriekšminēto un lietderības apsvērumu dēļ, ir secināms, ka pastāv nepieciešamība izdot noteikumus, kas nepārprotami un skaidri noteiks vienotus izmitināšanas telpu iekšējās kārtības noteikumus, tiesības, pienākumus un drošības pasākumus šajās telpās, kā arī to priekšmetu un vielu sarakstu, kuras ir aizliegts glabāt izmitināšanas telpās.  Vienlaikus, Projekts paredz atzīt par spēku zaudējušiem Noteikumus Nr. 742. |
| 3. | Projekta izstrādē iesaistītās institūcijas | Iekšlietu ministrija, Robežsardze. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz ārzemniekiem un patvēruma meklētājiem, kuri ir aizturēti un ievietoti izmitināšanas telpās. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Publikācija iestādes mājaslapā. |
| 2. | Sabiedrības līdzdalība projekta izstrādē | Tiesību akta projekts pirms izsludināšanas Valsts sekretāru sanāksmē publicēts Ministru kabineta un Iekšlietu ministrijas mājas lapā. |
| 3. | Sabiedrības līdzdalības rezultāti | Komentāri par Projektu nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Robežsardze. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Anotācijas III, IV un V sadaļa – projekts šīs jomas neskar.

Iekšlietu ministrs R. Kozlovskis

Vīza:

Valsts sekretāre I. Pētersone – Godmane

2017.03.10. 16:15

2533

Beinaroviča

67075680, jelena.beinarovica@rs.gov.lv